Ny forskrift for gebyrer etter plan- og bygningsloven, eierseksjonsloven og matrikkellova 
Oppsummering av merknader etter offentlig ettersyn
Forslag til ny forskrift har vært på høring i perioden 26.06.2026 – 28.08.026. Under følger en oppsummering av merknader som har kommet inn.

	Fra
	Sammendrag og kommentar

	Statens kartverk
	Ingen merknader.

	Statsforvalteren
	Vår generelle vurdering er at Statsforvalterens merknader i hovedsak berører begrepsavklaringer, pedagogiske presiseringer og vurderinger rundt enkeltvedtak/klageadgang, og at det er begrenset behov for substansielle endringer i forskriftens oppbygging eller gebyrsatser. Under følger en oppsummering av merknader til konkrete bestemmelser:
§ 1-2-2. Faktureringstidspunkt, beregningstidspunkt og fakturamottaker
1. Statsforvalterens merknad: Påpeker at § 1-2-2 andre ledd bokstav d) og tredje ledd bokstav e) er likelydende, og stiller spørsmål ved om dette bør stå kun ett sted. 
1. Vår vurdering og anbefaling:
Teksten beholdes. 
§ 1-3. Reduksjon av gebyr (og § 1-4 Klageadgang)
1. Statsforvalterens merknad:
§ 1-3: Viser til at både innvilgelse og avslag på søknad/vurdering om gebyrnedsettelse kan utgjøre et enkeltvedtak med klagerett. 
§ 1-4: Påpeker at gebyrer som ilegges etter skjønnsmessige vurderinger (f.eks. medgått tid eller skjønn) kan utgjøre enkeltvedtak med klagerett. 
1. Vår vurdering og anbefaling:
Ingen endring i forskriftsteksten i § 1-3 er nødvendig. At et avslag eller innvilgelse av gebyrreduksjon utgjør et enkeltvedtak følger direkte av forvaltningslovens regler og departementets tolkningsuttalelser. Det er hverken nødvendig eller hensiktsmessig å ta inn regler om saksbehandlingen i selve den lokale forskriften.
Gebyrfastsettelse i normalsaker: Vi understreker at i saker hvor kommunen anvender forskriftens standardgebyrer/faste satser, fattes det ikke et eget enkeltvedtak om gebyrets størrelse. Enkeltvedtak og klageadgang oppstår kun i de tilfellene der kommunen gjør en individuell, skjønnsmessig vurdering og fatter en beslutning om å avvike fra de vedtatte faste satsene. 
For å gjøre forskriften ekstra tydelig, er det lagt til følgende presisering i § 1-4:  «Det er ikke klageadgang på gebyrer som følger direkte og mekanisk av de faste satsene i denne forskriften, jf. forvaltningsloven.»
§ 2-1-4. Tilleggsgebyr for politisk prøving av planinitiativ
1. Statsforvalterens merknad: Minner om at dersom det er kommunen som krever vesentlige uenigheter lagt fram for kommunestyret, vil gebyrileggelsen kunne være et enkeltvedtak med klagerett.
1. Vår vurdering og anbefaling:
Ordlyden i § 2-1-4 justeres slik at tilleggsgebyret for politisk prøving kun utløses dersom det er den private forslagsstilleren som selv krever spørsmålet forelagt kommunestyret etter pbl. § 12-11 andre ledd. 
Kapittel 3 – Andel gebyr som dekker tilsynsvirksomhet
1. Statsforvalterens merknad: Stiller spørsmål ved om å oppgi et intervall (f.eks. «mellom 5 og 10 prosent») samsvarer med pbl. § 33-1 andre ledd, som krever at det skal fremgå «hvor mye» av gebyret som dekker tilsyn. 
1. Vår vurdering og anbefaling:
Et intervall har faglig sett vært en pragmatisk løsning for å fange opp at tilsynsaktiviteten svinger naturlig fra år til år.  Siden Statsforvalteren ber om et eksakt tall, anbefaler vi å legge en fast prosenssats. Dette fjerner enhver usikkerhet ved lovlighetskontroll uten å skape administrative utfordringer i praksis.
§ 3-4. Forhåndskonferanse og avklaringsmøter
1. Statsforvalterens merknad: Stiller spørsmål ved om «avklaringsmøter» er arbeid det påhviler kommunen å utføre etter plan- og bygningsloven, eller om dette gjelder gratis veiledning etter forvaltningsloven § 11. 
1. Vår vurdering og anbefaling:
Merknaden er basert på en feiltolkning av møtenes funksjon. Møter om konkrete byggesaker utgjør ikke alminnelig/generell veiledning etter forvaltningsloven § 11. Kommunal- og distriktsdepartementets selvkostveileder (H-2514 B, punkt 2.2.1.2) slår fast at mer konkret veiledning i en byggesak inngår i kommunens lovpålagte oppgaver etter pbl. og kan gebyrlegges. Dersom en utbygger/konsulent ber om råd og avklaringer utover ordinær ramme, skal kommunen innkalle til forhåndskonferanse slik at arbeidet kan gebyrlegges. Så lenge et avklaringsmøte oppfyller de faglige funksjonene til en forhåndskonferanse, er det rettslig adgang til å gebyrlegge dette. At begrepet «avklaringsmøte» ikke står eksplisitt i pbl. er ikke til hinder for å bruke det som en gebyrsats. 
§ 3-5-1-1. Oppføring av boligbygg og fritidsbolig (Beregning per bygning/boenhet)
1. Statsforvalterens merknad: Viser til at forskriften oppgir boenhetsintervaller i venstre kolonne, men at beregningsenheten i høyre kolonne er «per bygning». 
1. Vår vurdering og anbefaling:
Statsforvalteren har her ikke helt forstått, slik vi kan lese det, kommunens beregningsmodell og formålet bak. 
Sivilombudet (sak SOM-2015-947) og Departementets selvkostveileder (H-2514 B) advarer sterkt mot lineære gebyrer (f.eks. å mangedoble gebyret stykkvis per boenhet). Tanken er at arbeidsmengden for saksbehandling av et leilighetsbygg med 20 boenheter ikke er 20 ganger så stor som for én boenhet. 
Kommunens modell med fast pris «per bygning» fordelt på boenhetsintervaller (f.eks. 11–20 boenheter) reflekterer den reelle, gjennomsnittlige merarbeidsmengden på en selvkostriktig og lovlig måte. 
Vi anbefaler ikke at Flå kommune skal endre beregningsenheten i forskriften. 
§ 3-8. Dispensasjon (Veksling mellom «Per dispensasjon» og «Per søknad»)
1. Statsforvalterens merknad: Påpeker at «Per dispensasjon» kan tolkes som at det kun kreves gebyr for innvilgede søknader, og at det bør fremgå at gebyret gjelder behandlingen av søknaden.
1. Vår vurdering og anbefaling:
Faglig begrunnelse for modellvalget:
«Per dispensasjonsforhold»: En søknad kan gjelde flere avvik (f.eks. byggegrense og utnyttelsesgrad). Dette er 2 dispensasjonsforhold som krever hver sin juridiske/faglige vurdering. Det gis rabatt på påfølgende forhold i samme søknad. 
«Per søknad»: For prosessuelle tillegg (som ekstern høring eller politisk behandling) utarbeider administrasjonen én samlet høring og ett saksframlegg uavhengig av antall dispensasjonsforhold. Å ta dette gebyret «per søknad» er en selvkostriktig metode. 
Løsning: Det følger allerede av kapittel 1 og 3 at gebyret gjelder kommunens saksbehandlingsarbeid uavhengig av utfall (innvilgelse eller avslag). For å fjerne enhver tvil er det gjort en ren språklig presisering i tabellen fra «Per dispensasjon» til: «Per omsøkt dispensasjonsforhold» .
§ 5-1 Vinteruttak / Opphold i tidsfrister (Matrikkel)
Statsforvalterens merknad: Stiller spørsmål ved om opphold i tidsfrister fra 15.10 til 15.05 fremstår utydelig, og om denne perioden samsvarer med ordlyden i matrikkelforskriften § 18. 

Vår vurdering og anbefaling:
Statsforvalteren peker på at matrikkelforskriften § 18 tredje ledd krever at opphold i vinterfrister må vedtas eksplisitt av kommunestyret selv i forskrift. 
Forskriftsfesting av eksisterende praksis: Flå kommune praktiserer allerede at fristen fryses i perioden 15. oktober til 15. mai, men har manglet en formell lokal forskrift på dette. Det er ryddig å ta inn en slik regelforankring direkte i denne gebyrforskriften, da den også regulerer matrikkellova.
Forslag til forskriftstekst i § 5-1: «Med hjemmel i matrikkelforskriften § 18 tredje ledd vedtar kommunestyret at fristen for gjennomføring av oppmålingsforretning og tinglysing etter matrikkelloven § 18 første ledd, ikke løper i perioden fra 15. oktober til 15. mai.»

